Nafarroako Parlamentuko Mahaiak, 2019ko otsailaren 4an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako gaurkotasun handiko galdera, garai ezberdinetan Estatuko segurtasun indar eta kidegoen torturak pairatu dituzten pertsonei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2019ko otsailaren 4an

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioaren eledun Adolfo Araiz Flamarique jaunak Herritarrekiko eta Erakundeekiko Harremanetako kontseilariari zuzendutako gaurkotasun handiko honako galdera hau aurkezten dio Legebiltzarreko Mahaiari, 2019ko otsailaren 7an egin beharreko kontroleko Osoko Bilkuran izapidetzeko:

Nafarroako Justizia Auzitegi Nagusiak 2017ko foru agindu bat baliogabetu zuen urtarrilaren 2an; haren bidez, Nafarroako Gobernuak 30.000 euroko gastua baimendu zuen eta ikerketa zentroentzako diru-laguntzen deialdi bat eta oinarri arautzaileak onetsi zituen, ikerketa zientifikoak eta bilketa dokumentala egin ditzaten, xede izanen dituztenak eskuin muturreko taldeek edo funtzionario publikoek Nafarroan edo nafarrei eragindako indarkeriazko gertakariak.

Estatuaren abokatutzak foru agindu hori baliogabetzea eskatua zuen, uste baitzuen eskuin muturreko taldeek edo funtzionario publikoek eragindako motibazio politikoko ekintzen biktimen errekonozimenduari eta erreparazioari buruzko apirilaren 10eko 16/2015 Foru Legearen baliogabetzea –Konstituzio Auzitegiak 2016ko apirilean erabaki zuena– urratzen zuela.

Bi epai horiek agerian uzten dute torturaren nahiz giza eskubideen bestelako urraketa batzuen inguruan Nafarroan bizi den larritasuna eta salbuespen-egoera; izan ere, bai Konstituzio Auzitegiak bai Nafarroako Justizia Auzitegi Nagusiak ezin konta ahala oztopo jarri dute kasu horiek ikertzera bideratutako ikerketa zientifiko, profesional eta independenteak egitea eragozteko.

Gauzak horrela, garai ezberdinetan Estatuko segurtasun indar eta kidegoen torturak pairatu dituen pertsona-talde batek “Nafarroan torturatutako pertsonen sarea” aurkeztu zuen iragan larunbatean, egiarako eskubidea eta “ikerketa ofizial, profesional eta independente” baterako eskubidea erreibindikatzeko.

Hori dela-eta, gaurkotasun handiko honako galdera hau aurkezten dugu:

Nafarroako Gobernuak zer balorazio egiten du salbuespen-egoera hori dela-eta? Zer bide proposatzen du edo uste du balia daitekeela biktima horien eskubideei erantzuna emateko?

Iruñean, 2019ko otsailaren 4an.

Foru parlamentaria: Adolfo Araiz Flamarique